Document ID: /roh_data/filtered/fineweb-2-filterrobots_roh.jsonl.gz/25547

Las autoritads svizras online
Tgi che vul sa laschar divorziar, sto sa drizzar a la dretgira e far ina dumonda correspundenta. Il divorzi po vegnir pretendì davant dretgira sin giavisch communabel dals conjugals u sin giavisch singul d’in dals conjugals.
Il pli facil èsi da schliar la lètg, sche tuts dus conjugals vulan quai – l’uschenumnà divorzi sin dumonda cuminaivla:
As drizzai per far divorzi a la dretgira civila cumpetenta en il chantun da domicil da la dunna u da l'um. L'organisaziun da las dretgiras variescha da chantun a chantun. Sche Vus n'essas betg segir, As infurmai tar in'autoritad giudiziala chantunala u tar in advocat, tge dretgira che Vus stuais contactar.
Da resguardar: Sche Vus giavischais da sa divorziar be unilateralmain, pudais Vus dumandar il divorzi en Voss lieu da domicil be sche Vus essas dapi in onn en Svizra. Uschiglio duai il divorzi vegnir dumandà en il lieu da domicil da Voss conjugal.
Vus pudais laschar sa divorziar be lura en Svizra, sch’igl è impussibel u insupportabel d’inoltrar la dumonda da divorzi al lieu da domicil ester dal conjugal resp. al lieu da domicil communabel ester.
Suenter il divorzi infurmescha la dretgira la vischnanca da domicil e la vischnanca burgaisa dal pèr. La vischnanca burgaisa inscriva alura il divorzi en il register da stadi civil.